CELEX: 62014CN0566
Language: sk
Date: 2014-12-09 00:00:00
Title: Vec C-566/14 P: Odvolanie podané 9. decembra 2014 : Jean-Charles Marchiani proti rozsudku Všeobecného súdu (tretia komora) z  10. októbra 2014 vo veci T-479/13, Marchiani/Parlament

2.2.2015   
            
            
               SK
            
            
               Úradný vestník Európskej únie
            
            
               C 34/18
            
         Odvolanie podané 9. decembra 2014: Jean-Charles Marchiani proti rozsudku Všeobecného súdu (tretia komora) z 10. októbra 2014 vo veci T-479/13, Marchiani/Parlament
   (Vec C-566/14 P)
   (2015/C 034/20)
   Jazyk konania: francúzština
   
      Účastníci konania
   
   
      Odvolateľ: Jean-Charles Marchiani (v zastúpení: C.-S. Marchiani, advokát)
   
      Ďalší účastník konania: Európsky parlament
   
      Návrhy odvolateľa
   
   
               —
            
            
               zrušiť rozsudok Všeobecného súdu (tretia komora) z 10. októbra 2014, Jean-Charles Marchiani/Európsky parlament, vydaný vo veci T-479/13.
            
         
      Odvolacie dôvody a hlavné tvrdenia
   
   Na podporu svojho odvolania odvolateľ uvádza päť odvolacích dôvodov.
   Po prvé sa domnieva, že sa Všeobecný súd dopustil nesprávneho právneho posúdenia, keď odmietol na neho uplatniť texty o vykonávacích pravidlách Štatútu poslancov Európskeho parlamentu. Rozhodnutie zo 4. júla 2013 bolo totiž prijaté na základe nesprávneho postupu, keďže je v rozpore s rozhodnutím predsedníctva Európskeho parlamentu z 19. mája a 9. júla 2008 o vykonávacích pravidlách Štatútu poslancov Európskeho parlamentu. Navyše pri prijatí tohto rozhodnutia boli v širšom zmysle porušené zásady kontradiktórnosti a rešpektovania práva na obhajobu.
   Po druhé sa Všeobecný súd dopustil nesprávneho právneho posúdenia a rozporuplného odôvodnenia, keď sa pri potvrdení sporného rozhodnutia zo 4. júla 2013 odvolal na pravidlá PÚVPP. Na jednej strane rozhodnutie zo 4. júla 2013 vyplýva z chybného uplatnenia pravidiel PÚVPP zrušených v roku 2009. Na druhej strane Všeobecný súd, ktorý sa pôvodne odvolával na uvedené pravidlá PÚVPP, neskôr akúkoľvek zmienku o nich počas prezentácie vypustil, aby ako jediný právny základ uviedol finančné nariadenie Európskej únie zverejnené v roku 2012.
   Po tretie odvolateľ vytýka Všeobecnému súdu nesprávne právne posúdenia, keď ho zaťažil výlučným dôkazným bremenom.
   Po štvrté Všeobecný súd hrubo porušil zásadu nestrannosti, ktorá zaväzuje všetky orgány Európskej únie pri výkone ich právomocí. Všeobecný súd totiž vôbec nezohľadnil predchádzajúci výkon politických funkcií generálneho tajomníka Európskeho parlamentu, ktorý bol autorom sporeného rozhodnutia.
   Nakoniec odvolateľ vytýka Všeobecnému súdu nesprávne právne posúdenie, keď prijal, že rozhodnutie zo 4. júla 2013 rozhoduje o sumách, ktorých vymáhanie je v každom prípade premlčané. Odvolateľ sa tak domnieva, že nerešpektovanie zo strany Všeobecného súdu pravidiel premlčania vedie k porušeniu zásady zákazu retroaktivity aktov Spoločenstva, zásady legitímnej dôvery, ako aj zásady primeranej lehoty.